ddrg/super_eurlex huggingface dataset:
Virallinen lehti nro C 323 , 21/10/1998 s. 0009



KIRJALLINEN KYSYMYS E-4156/97 komissiolle esittäjä(t): Eryl McNally (PSE) (21. tammikuuta 1998) Aihe: Ajoneuvojen hyväksymisjärjestelmä Vaalipiiristäni saamani kirjeen vuoksi haluaisin kiinnittää komission huomion Britannian liikenneministeriön laatimaan ajoneuvojen hyväksymisjärjestelmään (Single vehicle approval scheme), joka muuttaa henkilöautojen tuontia koskevia ehtoja ja joka tulee voimaan 1. tammikuuta 1998. Ajoneuvojen hyväksymisjärjestelmä tulee merkittävästi heikentämään brittiläisten nykyisiä oikeuksia tuoda yksityisesti joko EU-maasta tai EU:n ulkopuolelta Amerikassa valmistettu moottoriajoneuvo. Vaikka nämä säännökset tulevat vaikuttamaan sekä yksityishenkilöihin että pk-yrityksiin, monet asianosaiset eivät tiedä lainsäädännön seurauksista puutteellisen tiedotuksen vuoksi. Mitä komissio voisi tehdä mahdollisimman pikaisesti kannustaakseen Britannian hallitusta peruuttamaan kyseisten säännöksien soveltaminen, jotta kansalaisille voitaisiin antaa riittävästi tietoa asiasta? Komission jäsenen Mario Montin komission puolesta antama vastaus (9. maaliskuuta 1998) Vastauksena valituksiin, ettei moottoriajoneuvojen hyväksymistä koskevien kansallisten säädösten (1996) mukainen ajoneuvojen hyväksymisjärjestelmä olisi yhteensopiva EY:n perustamissopimuksen 30 artiklan kanssa, komissio kirjoitti 4. joulukuuta 1997 Yhdistyneen kuningaskunnan viranomaisille. Kirjeessään komissio pyysi selvityksen tämän 1 päivänä tammikuuta 1998 voimaantulevaksi suunnitellun lainsäädännön tavoitteista ja vaikutuksista. Komissio lähetti teknisiä standardeja ja määräyksiä koskevien tietojen toimittamisessa noudatettavasta menettelystä 18 päivänä maaliskuuta 1983 annetun neuvoston direktiivin 83/189/ETY ((EYVL L 109, 26.4.1983. )) mukaisen ilmoituksen 97/0675/UK, joka koski moottoriajoneuvojen hyväksymistä koskevia kansallisia säädöksiä (1997) (muutos nro 2). Lisäksi komissio lähetti Yhdistyneen kuningaskunnan viranomaisille yksityiskohtaisen lausunnon 5. joulukuuta 1997. Tämän jälkeen Yhdistyneen kuningaskunnan viranomaiset päättivät lykätä moottoriajoneuvojen hyväksymistä koskevien kansallisten säädösten (1996) täytäntöönpanoa 1 päivään toukokuuta 1998. Tammikuun 12 päivänä 1998 pidettiin Yhdistyneen kuningaskunnan viranomaisten ja komission yhteinen kokous, jossa tätä asiaa käsiteltiin. Lisää kokouksia järjestetään pikaisesti sellaisen ratkaisun löytämiseksi, joka takaisi sekä tiellä liikkuvien turvallisuuden että tavaroiden vapaan liikkuvuuden sisämarkkinoilla.
Virallinen lehti nro C 323 , 21/10/1998 s. 0017



KIRJALLINEN KYSYMYS E-4213/97 komissiolle esittäjä(t): Bryan Cassidy (PPE) (21. tammikuuta 1998) Aihe: Euroopan yhteisöjen tuomioistuimen 26. lokakuuta 1996 antama tuomio asiassa Elida Gibbs Limited (asia C317/94) Edellä mainitun Euroopan yhteisöjen tuomioistuimen tuomion merkitystä näyttää vähentävän se, että sitä ei sovelleta Saksassa lainkaan ja että Ranskassa ja Kreikassa sitä sovelletaan vain osittain. Koska Euroopan komissio suunnittelee sellaisia laajakantoisia muutoksia arvonlisäjärjestelmään, jotka saattavat vääristää liike-elämässä vallitsevaa kilpailua, eikö ole epätavallista, että taloudelliset toimijat suljetaan täysin neuvottelujen ulkopuolelle? Komission jäsenen Mario Montin komission puolesta antama yhteinen vastaus kirjallisiin kysymyksiin E-4213/97 ja E-4214/97 (6. huhtikuuta 1998) Kuten arvoisan parlamentin jäsenen kirjallisiin kysymyksiin E-4208/97 * E-4211/97 annetussa vastauksessa ((EYVL C 223, 17.7.1998, s. 72. )) todettiin, komissio on huomioinut asiassa C-317/94, Elida Gibbs, 26.10.1996 annetun tuomion lähettämällä kaikille jäsenvaltioille kirjeen ja päättämällä tiettyjen EY:n perustamissopimuksen 169 artiklan mukaisten menettelyjen aloittamisesta tai jatkamisesta, erityisesti arvoisan parlamentin jäsenen mainitsemien jäsenvaltioiden osalta. Komissio muistuttaa, että EY:n perustamissopimuksen mukaisesti Euroopan yhteisöjen tuomioistuin on toimivaltainen tulkitsemaan voimassa olevaa yhteisön lainsäädäntöä, eikä komission ja vielä vähemmän sen virkamiesten asia ole jättää huomioimatta tuomioistuimen antamia tuomioita. Kuitenkin silloin, kun joillain jäsenvaltioilla on vaikeuksia panna tuomio täytäntöön, kuten tässä tapauksessa, komissio ei voi kieltää käsittelemästä näitä vaikeuksia ad hoc -komiteoissa. Tämän vuoksi tätä kysymystä on käsitelty alv-komiteassa. Tässä vaiheessa komissiossa ei valmistella mitään ehdotusta asiassa, johon arvoisa parlamentin jäsen viittaa. On itsestään selvää, että jos aloite tehtäisiin, taloudellisia toimijoita kuultaisiin tavalliseen tapaan erityisesti parlamentin ja talous- ja sosiaalikomitean lausuntojen välityksellä sekä kyseisten toimijoiden kanssa säännöllisesti käytävien neuvottelujen yhteydessä.
Virallinen lehti nro C 304 , 02/10/1998 s. 0005



KIRJALLINEN KYSYMYS E-3940/97 komissiolle esittäjä(t): Maren Günther (PPE) (12. joulukuuta 1997) Aihe: Kulttuuriverkkojen pitkäaikainen ja rakenteellinen tuki esittävän taiteen alalla Komissio tukee Kaleidoskop-ohjelman mukaisesti eurooppalaisia kulttuuriverkkoja kokeiluhankkeina. Verkoilta puuttuu kuitenkin toistaiseksi jatkuva rakennetuki, jonka avulla ne voisivat suunnitella työtään pitkäaikaisella aikavälillä. 1. Aikooko komissio Euroopan parlamentin kulttuurivaliokunnan suositusten mukaisesti antaa verkoille pitkäaikaista ja rakenteellista tukea tulevaisuudessa? 2. Aiotaanko Kaleidoskooppi-ohjelmaan ottaa vuonna 1998 mukaan yksi tai useampi eurooppalainen kulttuuriverkko esittävän taiteen alalta? Komission jäsenen Marcelino Orejan komission puolesta antama vastaus (6. helmikuuta 1998) Komissio muistuttaa, että yhteisön Kaleidoskooppi-ohjelman toiminta on rajattu kolmeksi vuodeksi ja että vuosi 1998 on näistä viimeinen. Sitä paitsi, kuten taide- ja kulttuuritoimintaa koskevasta Euroopan laajuisesta tukiohjelmasta (Kaleidoskooppi) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY ((EYVL L 99, 20.4.1996. )) todetaan, Kaleidoskooppi-ohjelmasta ei mm. sille asetettujen talousarviorajoitusten vuoksi ole mahdollista myöntää kulttuuriverkoille varsinaista rakennetukea, vaan ohjelman avulla tuetaan lähinnä erilaisia hankkeita tai niihin sisältyvää toimintaa. Ohjelman rajallisen keston ja yhteisön talousarviota koskevan vuotuisuuden periaatteen vuoksi yhteisön tukea ei tällä hetkellä ole mahdollista myöntää pitkäksi ajaksi. Komissio muistuttaa kuitenkin, että tukea myönnetään ensisijaisesti hankkeille, jotka edellyttävät pitkäaikaista yhteistyötä. Komissio haluaa myös kiinnittää arvoisan parlamentin jäsenen huomion siihen, että monet laadukkaat verkot ovat saaneet Kaleidoskooppi-tukea useana vuonna peräkkäin. Esimerkkinä tästä mainittakoon Germinations-verkko, joka toimii arvoisan parlamentin jäsenen mainitsemalla kuvaamataiteiden alalla. Rakennetukea voidaan myöntää myös muiden yhteisön politiikkojen tai ohjelmien yhteydestä ja muista yhteisön talousarvion kohdista, erityisesti A osasta. Esimerkkinä tästä mainittakoon budjettikohta A-3020 ¨Tuet Euroopan edun mukaisille järjestöille ja Euroopan laajuisille rakenteille¨. Kulttuurialan verkoille vuonna 1998 myönnettävän tuen osalta komissio kirjaa ja tutkii parhaillaan hakemuksia, jotka sille on esitetty Kaleidoskooppi-ohjelman mukaisesti. Toimintavuoden 1998 valinnoista tiedotetaan huhtikuussa. Edellä mainittujen mahdollisuuksien lisäksi verkoilla on mahdollisuus saada jonkin verran yhteisön tukea budjettikohdan B3-2003 kulttuurimäärärahoista. Komissio julkaisee aiheesta ehdotuspyynnön tämän vuoden kuluessa.
Virallinen lehti nro C 304 , 02/10/1998 s. 0011



KIRJALLINEN KYSYMYS E-4163/97 neuvostolle esittäjä(t): Leonie van Bladel (UPE) (22. tammikuuta 1998) Aihe: Toimenpiteet EU-kansalaisten mahdollisen panttivangiksi ottamisen johdosta Surinamessa 1. Onko neuvosto tietoinen, että 25. lokakuuta 1997 Surinamessa pidätettiin 27 siviili- ja sotilashenkilöä epäiltyinä väitetyn vallankaappausyrityksen valmistelusta? 2. Eikö neuvosto katsokin, että Surinamen valtiollisen neuvonantajan Desi Boutersen surinamelaisissa tiedotusvälineissä ilmaisemat syytökset, joiden mukaan ulkomaat - Alankomaat mukaan lukien - ovat olleet osallisina vallankaappausyrityksen valmisteluun, olivat entisen diktaattorin reaktio Alankomaiden oikeuslaitoksen ja yhdysvaltalaisen DEA:n yhteistyössä tekemälle tutkimukselle, joka kohdistui Boutersen huumeisiin liittyviin toimiin ja jonka oikeudellinen tutkinta on johtanut Boutersea koskevan kansainvälisen etsintä- ja pidätysmääräyksen antamiseen? 3. Tiedostaako neuvosto täysin sen tilanteen vakavuuden, joka syntyy, jos alankomaalaisia ja muita ulkomaalaisia pidätetään ja otetaan panttivangeiksi tämän väitetyn vallankaappausyrityksen johdosta, koska sen jälkeen Surinamen hallitus alkaa neuvotella siitä, että syytteistä luovuttaisiin molemmin puolin? Toisaalta lopetettaisiin niiden alankomaalaisten ja muiden pidätettyjen ulkomaalaisten vainoaminen, joita syytetään tämän väitetyn vallankumouksen valmistelusta, mutta toisaalta vastaavasti vaadittaisiin luopumista Surinamen valtiollista neuvonantajaa Desi Boutersea koskevasta etsintä- ja pidätysmääräyksestä ja syytteistä, joita Alankomaiden oikeuslaitos on asettanut Bouterselle laajamittaisen kokaiinikaupan ja kansainvälisen rikollisjärjestön toimintaan ja johtamiseen osallistumisen vuoksi. 4. Onko neuvosto hyvin valmistautunut, jotta se voi reagoida asianmukaisella tavalla, jos yllämainittu panttivangeiksi ottaminen tapahtuu? Yhteinen vastaus kirjallisiin kysymyksiin E-4160/97, E-4161/97, E-4162/97 ja E-4163/97 (18. toukokuuta 1998) Neuvosto on tietoinen ainoastaan Surinamin viranomaisten toimittamista tiedoista. Kyseisten tietojen mukaan joukko henkilöitä on pidätetty viikonloppuna 25. lokakuuta 1997 epäiltyinä vallankaappausyrityksen suunnittelusta. Neuvosto on myös tietoinen ¨Moiwana 86¨- ihmisoikeusjärjestön Amerikan ihmisoikeuskomissiolle lähettämästä kirjeestä, joka koskee arvoisan parlamentin jäsenen mainitsemaa tapausta. Sikäli kuin neuvosto on onnistunut saamaan tietoa Alankomaiden suurlähetystöön lokakuussa 1997 tulleen väitetyn epäillyn tapauksesta, kyseinen henkilö ei hakenut turvapaikkaa. Neuvosto katsoo, että mikäli Surinamissa sattuu panttivankivälikohtaus, on ryhdyttävä tarvittaviin toimiin rauhanomaisen ratkaisun löytämiseksi. Neuvosto ei ole tietoinen niistä väitteistä ja syytöksistä, joihin arvoisa parlamentin jäsen viittaa Desi Delano Boutersen lausuntoina. Ottaen lisäksi huomioon, että oikeudellinen tutkinta, johon arvoisa parlamentin jäsen viittaa, on vielä kesken, neuvosto ei voi esittää huomioita asiasta.
Virallinen lehti nro C 304 , 02/10/1998 s. 0011



KIRJALLINEN KYSYMYS E-4161/97 neuvostolle esittäjä(t): Leonie van Bladel (UPE) (22. tammikuuta 1998) Aihe: Huolestuminen EU-kansalaisten mahdollisesta panttivangeiksi joutumisesta Surinamessa 1. Onko neuvosto tietoinen, että 25. lokakuuta 1997 Surinamessa pidätettiin 27 siviili- ja sotilashenkilöä epäiltyinä väitetyn vallankaappausyrityksen valmistelusta? 2. Onko neuvosto tietoinen myöhemmin erityisesti ¨Moiwana '86¨ -ihmisoikeusjärjestön ansiosta esille tulleesta tiedosta, jonka mukaan suurta määrää niistä pidätetyistä, joita epäillään osallisuudesta 25. lokakuuta 1997 tapahtuneen vallankaappausyrityksen valmisteluun, on pahoinpidelty vakavasti? 3. Onko neuvosto tietoinen siitä, että pidätetyiltä saadaan raa'asti pahoinpitelemällä ja kiduttamalla helposti tunnustuksia, joiden avulla ulkomaalaiset - alankomaalaiset mukaan luettuina - voidaan osoittaa syyllisiksi 25. lokakuuta 1997 tapahtuneeksi väitetyn vallankaappausyrityksen valmisteluun? 4. Eikö neuvosto pelkääkin, että Surinamen valtiollisen neuvonantajan Desi Boutersen lausunnot ulkovaltojen - Alankomaat mukaan lukien - osallisuudesta vallankaappausyrityksen valmisteluun ja Boutersen tiedotusvälineissä ilmaisemat ulkovaltoihin kohdistuvat uhkaukset saattavat lopulta johtaa ulkomaalaisten - alankomaalaiset mukaan lukien - pidätykseen ja panttivangeiksi ottamiseen pidätetyiltä kiduttamalla saatujen tunnustusten perusteella, joissa väitetään, että ulkomaalaiset - alankomaalaiset mukaan lukien - ovat osallistuneet tämän väitetyn vallankaappausyrityksen valmisteluun? 5. Onko neuvosto valmistellut asianmukainen toimintasuunnitelman, jotta se voi toimia tehokkaasti, jos yllämainittu tilanne toteutuu Surinamen viranomaisten toimien johdosta? Yhteinen vastaus kirjallisiin kysymyksiin E-4160/97, E-4161/97, E-4162/97 ja E-4163/97 (18. toukokuuta 1998) Neuvosto on tietoinen ainoastaan Surinamin viranomaisten toimittamista tiedoista. Kyseisten tietojen mukaan joukko henkilöitä on pidätetty viikonloppuna 25. lokakuuta 1997 epäiltyinä vallankaappausyrityksen suunnittelusta. Neuvosto on myös tietoinen ¨Moiwana 86¨- ihmisoikeusjärjestön Amerikan ihmisoikeuskomissiolle lähettämästä kirjeestä, joka koskee arvoisan parlamentin jäsenen mainitsemaa tapausta. Sikäli kuin neuvosto on onnistunut saamaan tietoa Alankomaiden suurlähetystöön lokakuussa 1997 tulleen väitetyn epäillyn tapauksesta, kyseinen henkilö ei hakenut turvapaikkaa. Neuvosto katsoo, että mikäli Surinamissa sattuu panttivankivälikohtaus, on ryhdyttävä tarvittaviin toimiin rauhanomaisen ratkaisun löytämiseksi. Neuvosto ei ole tietoinen niistä väitteistä ja syytöksistä, joihin arvoisa parlamentin jäsen viittaa Desi Delano Boutersen lausuntoina. Ottaen lisäksi huomioon, että oikeudellinen tutkinta, johon arvoisa parlamentin jäsen viittaa, on vielä kesken, neuvosto ei voi esittää huomioita asiasta.
Virallinen lehti nro C 223 , 17/07/1998 s. 0028



KIRJALLINEN KYSYMYS E-3872/97 komissiolle esittäjä(t): Amedeo Amadeo (NI) (5. joulukuuta 1997) Aihe: Yhteisön ympäristömerkin myöntämisjärjestelmä Kysymykseni koskee ehdotusta neuvoston asetukseksi (EY) tarkistetusta yhteisön ympäristömerkin myöntämisjärjestelmästä (KOM(96)603 lopull.- 96/0312 SYN) ((EYVL C 114, 12.4.1997, s. 9. )). Rahoituksen osalta pyydetään kolmen vuoden jälkeen tarkistamaan, missä määrin järjestelmä voi olla rahoituksellisesti itsenäinen. Kun komission rahoitus lakkaa, on suotavaa, että jäsenvaltiot osaltaan myötävaikuttavat järjestelmän toimintaan ekotuotemerkkijärjestelmän sosiaalisten ja ympäristöllisten etujen vuoksi. Komission jäsenen Ritt Bjerregaardin komission puolesta antama vastaus (14. tammikuuta 1998) Komission ehdotuksessa tarkistetusta yhteisön ympäristömerkin myöntämisjärjestelmästä esitetään, että komissio tukee Euroopan ympäristömerkkijärjestöä (EYJ) 5 030 000 eculla sen neljän ensimmäisen toimintavuoden aikana. Suunnitelmissa ei ole tarkistaa EYJ:n rahoitusta kolmen vuoden jälkeen. Komissio ei kuitenkaan tue EYJ:tä yksin, sillä ympäristömerkin saaneista tuotteista perityistä vuosimaksuista 50 prosenttia menee EYJ:lle (komission ehdotuksen liitteessä V oleva 8 kohta). Komission ehdotukseen sisältyvän rahoitusselvityksen 7 artiklan 1 kohdan mukaan ympäristömerkistä vastaavat toimivaltaiset elimet rahoittavat EYJ:tä yhdessä komission kanssa ja jatkavat järjestelmän tukemista komission tuen loputtua. Komission ehdotuksen 10 artiklan mukaan jäsenvaltioiden on täydennettävä järjestelmän kehittämistä toteuttamalla ympäristömerkin käyttöä edistäviä tietoisuuden lisäämistoimia ja tiedotuskampanjoita.
Virallinen lehti nro C 223 , 17/07/1998 s. 0053



KIRJALLINEN KYSYMYS E-4098/97 komissiolle esittäjä(t): Patrick Cox (ELDR) (16. tammikuuta 1998) Aihe: Lentoyhtiöiden harjoittama ikäsyrjintä Lentoyhtiöt antavat usein alennuksia kokopäivätoimisille opiskelijoille. Tämä ei kutienkaan aina päde vanhempiin, tietyn iän ylittäneisiin opiskelijoihin. Hyväksyykö komissio tämän ikään perustuvan hintasyrjinnän, ja mihin toimiin komissio voi ryhtyä tällaisissa tapauksissa? Komission jäsenen Neil Kinnockin komission puolesta antama vastaus (27. helmikuuta 1998) Lentoliikenne vapautettiin yhteisössä vuonna 1993, ja tämän lisäksi lentoyhtiöillä on vapaus määrätä matkalippujen hinnoista oman kaupallisen strategiansa ja markkinaolosuhteiden mukaan. Tuottojen maksimoimiseksi useimmat lentoyhtiöt tarjoavat useita erilaisia tuotteita erityisten kysyntämallien mukaan. Tämän vuoksi useilla lentoyhtiöillä on tarjottavana houkuttelevia hintoja tietyntyyppisille matkustajille, esimerkiksi lapsille, vanhuksille, asevoimien henkilöstölle sekä opiskelijoille. Nämä hinnat riippuvat useista erityiskriteereistä, joihin saattaa sisältyä ikärajoituksia. Tällaiset ehdot eivät merkitse laitonta syrjintää, joka olisi EY:n perustamissopimuksen määräysten vastaista. Yhteisön tasolla ainoa mekanismi, jolla tässä yhteydessä ohjataan matkalippujen hintatasoa, on kilpailuoikeuden sekä lentoliikenteen kuljetus- ja rahtimaksuista 23. heinäkuuta 1992 annetun neuvoston asetuksen (ETY) N:o 2409/92 ((EYVL L 240, 24.8.1992. )) säännösten soveltaminen.
Virallinen lehti nro C 223 , 17/07/1998 s. 0052



KIRJALLINEN KYSYMYS E-4092/97 komissiolle esittäjä(t): Peter Truscott (PSE) (16. tammikuuta 1998) Aihe: Hertfordshiren rahoitus vuosina 1994-1997: Euroopan laajuiset verkot Voiko komissio kertoa, kuinka paljon rahoitusta Hertfordshire on saanut Euroopan laajuisia verkkoja varten vuosina 1994, 1995, 1996 ja 1997? Komission jäsenen Neil Kinnockin komission puolesta antama vastaus (26. helmikuuta 1998) Yhteisön rahoitusta Euroopan laajuisten verkkojen (TEN) yhteydessä myönnetään yksittäisiin hankkeisiin eikä aluekohtaisesti. Yhteisön TEN-rahoitustukea on voinut saada vasta vuodesta 1995, jolloin Euroopan laajuisten verkkojen alaan liittyvän yhteisön rahoitustuen myöntämistä koskeva neuvoston asetus (EY) N:o 2236/95 ((EYVL L 228, 23.9.1995. )) hyväksyttiin. Ollakseen TEN-tukikelpoisia hankkeiden täytyy sijaita niillä maantie- tai rautatieväylillä taikka sellaisessa liikenteen risteyspaikassa, jotka kuuluvat liikenteen Euroopan laajuisiin verkkoihin siten kuin ne on määritelty yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY ((EYVL L 228, 9.9.1996. )). West coast main line (WCML) -rautatie kuuluu kyseisiin väyliin Hertfordshiressä. WCML-rautatien muuttaminen suurnopeusjunayhteydeksi on ensisijainen TEN-rahoitustuen kautta rahoitettava kehityshanke. Hankkeeseen myönnettiin 8,6 miljoonaa ecua vuonna 1995, 7,2 miljoonaa ecua vuonna 1996 ja 7,4 miljoonaa ecua vuonna 1997. Muille Hertfordshiressä toteutettaville hankkeille ei ole haettu TEN-rahoitustukea.
Virallinen lehti nro C 174 , 08/06/1998 s. 0072



KIRJALLINEN KYSYMYS E-3524/97 komissiolle esittäjä(t): Carlos Robles Piquer (PPE) (12. marraskuuta 1997) Aihe: Raunioina olevien rakennusten aiheuttamien riskien poistamista koskeva yhteisön ohjelma Romahtamisen partaalla olevia rakennuksia on Euroopan unionin alueella useita tuhansia. Niiden sortumisesta aiheutuu jatkuvasti usein kuolonuhreja vaativia onnettomuuksia, jotka pakottavat harkitsemaan ohjelmaa yhteiseksi toiminnaksi poistaa pysyvä kuolemanriski, jossa useat perheet elävät, monet työskentelevät tai jonka uhkaamaksi joutuvat myös satunnaiset ohikulkijat. Suurin osa näistä rakennuksista keskittyy kaupunkien historiallisiin osiin. Kunnostusohjelmilla ei ole pystytty riittävästi vähentämään raunioina olevien talojen määrää. Voiko komissio kertoa, olisiko mahdollistaa suunnitella laajaa toimintaa koko unionin alueella, jotta yhteisön kaupunkimaisemasta poistettaisiin romahtamaisillaan olevien rakennusten aiheuttamat riskit mieluiten siten, että osat, joita ei voida tai ei pidä säilyttää korvattaisiin? Voisiko komissio rahoittaa tutkimusohjelman, joka koskee parhaita säilyttämis- ja kunnostamistekniikoita? Komission jäsenen Martin Bangemannin komission puolesta antama vastaus (7. tammikuuta 1998) Komissio yhtyy täysin parlamentin jäsenen ilmaisemaan huoleen rakennusten tai niiden osien sortumisvaarasta kunnossapidon, valvonnan tai tarkastusten puutteen vuoksi. Nämä näkökohdat otetaan yhteisön tasolla huomioon rakennustöitä koskevien säännösten yhteydessä, sillä rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1988 annetussa neuvoston direktiivissä 89/107/ETY ((EYVL L 40, 11.2.1989. )) säädetään, että rakennustöissä saa käyttää ainoastaan tuotteita, jotka mahdollistavat vakavuutta ja käyttöturvallisuutta koskevien vaatimusten noudattamisen. Direktiivissä säädetään myös kestävyyttä koskevasta vaatimuksesta. Tätä säädöstä voidaan kuitenkin soveltaa ainoastaan uusiin rakennuksiin tai korjaustöihin. Olemassa olevan rakennuskannan osalta ei ole olemassa Euroopan tason kunnostusohjelmaa, jonka tavoitteena olisi rakennusten korjaaminen laajassa mittakaavassa. Tällaiset toimet on toteutettava kansallisella tasolla. Jos ajatellaan asiaa tutkimuksen kannalta, niin tutkimuksen ja kehittämisen neljännen puiteohjelman teollisuusteknologiaa ja materiaaliteknologiaa koskevassa ohjelmassa (Brite Euram) on rahoitettu useita hankkeita, jotka edistävät epäsuorasti rappeutuneiden ja epävakaiden rakenteiden aiheuttamien onnettomuusvaarojen ehkäisemistä.
Virallinen lehti nro C 174 , 08/06/1998 s. 0118



KIRJALLINEN KYSYMYS P-3754/97 komissiolle esittäjä(t): Robert Evans (PSE) (17. marraskuuta 1997) Aihe: Kreikassa asuvia ulkomaalaisia autonomistajia koskeva Kreikan lainsäädäntö Voiko komissio ilmoittaa, mitä mieltä se on velvoitteista, joita Kreikan valtio asettaa Kreikassa asuvien ulkomaalaisten autonomistajien kannettavaksi, ja katsooko se tämän olevan syrjintää? Äänestäjäni ovat ottaneet yhteyttä minuun ja antaneet yksityiskohtaisia tietoja velvoitteista, jotka heidän on täytettävä voidakseen ajaa autoa Kreikassa ja välttyäkseen maksamasta tuloveroa. Nämä velvoitteet sisältävät huomattavien summien siirtämisen kreikkalaiselle pankkitilille, Ison-Britannian veroviranomaisten antaman kotipaikkatodistuksen sekä vuosittaisen veroilmoituksen, johon liitetään kreikkalaisesta pankista hankittava ¨ulkomaisen valuutan vaihtotodistus¨. Katsooko komissio, että tämä aiheuttaa kohtuuttoman ulkomaalaisiin kohdistuvan rasitteen? Komission jäsenen Mario Montin komission puolesta antama vastaus (6. tammikuuta 1998) Komissio on tietoinen siitä, että Kreikan lainsäädännön mukaan auton omistamista voidaan tarpeen vaatiessa käyttää henkilön verotettavan tulon määrittämisperusteena. Tässä yhteydessä Kreikan viranomaiset voivat vaatia sellaisia ulkomaisia verovelvollisia, jotka omistavat Kreikassa rekisteröidyn auton, esittämään tulojaan koskevat tositteet. Komission käsityksen mukaan kyseisten toimenpiteiden tarkoituksena on veropetosten estäminen. Samankaltaisia toimenpiteitä käytetään lisäksi muissa jäsenvaltioissa. Komission saamien tietojen mukaan kyseiset toimenpiteet kohdistuvat periaatteessa yhtäläisesti niin Kreikan kuin muidenkin valtioiden kansalaisiin eivätkä siten ole lähtökohtaisesti syrjiviä. Jos arvoisa parlamentin jäsen kuitenkin antaa komissiolle yksityiskohtaisempia tietoja hänelle ilmoitetuista tapauksista, komissio on valmis tutkimaan ne tarkemmin.
Virallinen lehti nro C 174 , 08/06/1998 s. 0042



KIRJALLINEN KYSYMYS E-3338/97 komissiolle esittäjä(t): David Hallam (PSE) (22. lokakuuta 1997) Aihe: Euroopan komission maalausunnot Virosta ja Slovakiasta Voiko komissio laatia vertailevan analyysin Virosta ja Slovakiasta Kööpenhaminan Eurooppa-neuvoston asettamien kriteerien pohjalta, erityisesti seuraavien alojen osalta: 1. Kansallisten vähemmistöjen suojaaminen ja kunnioittaminen 2. Taloudellinen suorituskyky, mukaan lukien maiden kyky sopeutua Euroopan unionin markkinavoimien vaikutukseen 3. Kansallisen lainsäädännön Euroopan unionin lainsäädäntöön lähentämisen nykyvaihe. Komission jäsenen Hans Van den Broekin komission puolesta antama vastaus (2. joulukuuta 1997) Komissio kehottaa arvoisaa parlamentin jäsentä tutustumaan kertomukseen Agenda 2000 - Kohti vahvempaa ja laajempaa unionia sekä kymmenen Keski- ja Itä-Euroopan maan jäsenyyshakemuksista annettuihin lausuntoihin, jotka julkaistiin 15. heinäkuuta 1997. Lausunnot perustuvat jokaisen hakijamaan olosuhteista tehtyyn perusteelliseen ja puolueettomaan selvitykseen Kööpenhaminassa 1993 kokoontuneen Eurooppa-neuvoston hyväksymien arviointiperusteiden mukaisesti. Näissä asiakirjoissa, erityisesti Virosta ((Asiak. KOM (97) 2006 lopullinen. )) ja Slovakiasta ((Asiak. KOM (97) 2004 lopullinen. )) annetuissa lausunnoissa, käsitellään arvoisan parlamentin jäsenen esille ottamia asioita.